แฟนบอลมีเฮ! TRUE มอบสิทธิ IPTV ถ่ายบอลโลก 2 แมตช์สุดท้าย
แฟนบอลมีเฮ! TRUE มอบสิทธิผ่านระบบ IPTV ถ่ายบอลโลก 2 แมตช์สุดท้าย ทั้งนัดชิงชนะเลิศและนัดชิงอันดับสาม เพื่อให้คนไทยทั่วประเทศได้รับชมอย่างครอบคลุมและทั่วถึงกลุ่มทรู โดยไม่มีการเรียกเก็บค่าตอบแทน
แฟนบอลมีเฮ! TRUE มอบสิทธิผ่านระบบ IPTV ถ่ายบอลโลก 2 แมตช์สุดท้าย ทั้งนัดชิงชนะเลิศและนัดชิงอันดับสาม เพื่อให้คนไทยทั่วประเทศได้รับชมอย่างครอบคลุมและทั่วถึงกลุ่มทรู โดยไม่มีการเรียกเก็บค่าตอบแทน
16 ธ.ค. 2565

นายธีรเดช ดำรงค์พลาสิทธิ์ กรรมการผู้จัดการใหญ่ (ร่วม) บริษัท ทรู คอร์ปอเรชั่น จำกัด (มหาชน) หรือ TRUE กล่าวว่า กลุ่มทรูอยากให้คนไทยได้มีความสุขกับการรับชมการแข่งขันฟุตบอลโลก 2 แมตซ์สุดท้าย ทั้งนัดชิงชนะเลิศระหว่าง ฝรั่งเศส-อาร์เจนตินา วันอาทิตย์ที่ 18 ธ.ค. 2565 และ นัดชิงอันดับสามระหว่าง โมร็อกโก-โครเอเชีย วันเสาร์ที่ 17 ธ.ค. 2565 ซึ่งเป็นแมตซ์หยุดโลกที่แฟนบอลชาวไทยทุกคนต่างรอคอย
ดังนั้น เพื่อให้คนไทยทั่วประเทศได้รับชมอย่างครอบคลุมและทั่วถึงกลุ่มทรู ในฐานะผู้ได้รับสิทธิ์ในการถ่ายทอดการแข่งขันดังกล่าวผ่านระบบ IPTV แต่เพียงผู้เดียวในประเทศไทย ยินดีที่จะให้ความร่วมมือกับผู้ให้บริการระบบ IPTV ทุกรายในการนำสัญญาณถ่ายทอดการแข่งขันจากช่องดิจิทัลทีวีไปเผยแพร่ภายใต้การให้บริการผ่านกล่องรับสัญญาณในระบบ IPTV โดยไม่มีข้อจำกัดและไม่มีการเรียกเก็บค่าตอบแทน
ทั้งนี้ เพื่อเป็นการป้องกันไม่ให้เกิดปัญหาการละเมิดลิขสิทธิ์จึงจำเป็นต้องขอให้ผู้ให้บริการระบบ IPTV ที่ต้องการให้สมาชิกได้รับชมส่งหนังสือแจ้งความจำนงในการเผยแพร่ออกอากาศการแข่งขันมายังกลุ่มทรูพร้อมระบุมาตรการในการป้องกันการละเมิดลิขสิทธิ์ที่จะไม่ทำให้สัญญาณเผยแพร่ผ่านการให้บริการในรูปแบบอื่น อาทิ แอปพลิเคชันหรือเว็บไซต์ และจะไม่เปลี่ยนแปลง ทำซ้ำ ดัดแปลง ผังรายการหรือเนื้อหารายการแต่อย่างใดเพื่อสร้างมาตรฐานสำหรับการถ่ายทอดสดของกีฬาระดับโลกในอนาคต
นอกจากนี้ ผู้ให้บริการในระบบ IPTV ที่ได้รับความร่วมมือจากกลุ่มทรูในการเผยแพร่ออกอากาศการแข่งขันคราวนี้ ก็ยินดีที่จะให้ความร่วมมือต่างตอบแทนกับกลุ่มทรูในอนาคตเช่นกัน
“การตัดสินใจครั้งนี้ แม้จะมีผลกระทบกับผลตอบแทนที่ควรได้รับจากการเป็นผู้สนับสนุนแต่กลุ่มทรูก็ยินดีที่จะให้ความร่วมมือกับผู้ให้บริการระบบ IPTV โดยไม่มีการเรียกเก็บค่าตอบแทน เพื่อให้คนไทยทั่วประเทศได้มีความสุขและเต็มอิ่มกับการรับชมการแข่งขันกีฬาระดับโลก โดยเฉพาะ 2 แมตซ์หยุดโลกของ World Cup 2022 ที่เป็นรายการที่ได้รับความสนใจทั้งในประเทศไทยและต่างประเทศทั่วโลกซึ่งถือเป็นรายการการแข่งขันที่มีมูลค่าสูงที่สุดในโลกรายการหนึ่ง ทั้งนี้ กลุ่มทรูในฐานะผู้ประกอบการที่เป็นผู้ได้รับลิขสิทธิ์คอนเทนต์ระดับโลกมาโดยตลอดเราจำเป็นต้องให้ความสำคัญและเคารพเรื่องลิขสิทธิ์ในคอนเทนต์ตามมาตรฐานสากล และต้องปฏิบัติตามกฎหมายทรัพย์สินทางปัญญาเพื่อป้องกันผลกระทบที่จะเกิดขึ้นต่อภาพลักษณ์ของประเทศรวมทั้งอาจส่งผลต่อการรับชมคอนเทนต์ระดับโลกของประชาชนชาวไทยต่อไปในอนาคตได้” นายธีรเดช กล่าว